Intathelizindaba Zitshengisela Zisola Ukuhlukunyezwa Kwazo Ngamapholisa
Intathelizindaba zifole zitshengisela edolobheni le Harare NgoMvulo zikhonona ngokuhlukunyezwa kwazo ngamapholisa lapho ziqhuba umsebenzi, kulandela ukuhlaselwa kwehofisi yabomskazo owe263Chat ngamapholisa.
HARARE — Intathelizindaba zifole zitshengisela edolobheni le Harare NgoMvulo zikhonona ngokuhlaselwa kwabe263Chat ngamapholisa aweZRP emanyene lawekhansili yeHarare ngoLwesihlanu olwedluleyo. Intathelizindaba zifole zisiya emahofisini ka Mayor weHarare uMnu. Herbert Gomba lapho ezimqhubeze ugwalo lwezikhalazo zazo, zaqhubeka zafola ziqonde enkambeni yamapholisa eye Harare Central lapho ezidibene lembila zithutha amapholisa ezivimba ezama ukuzalisa ukuyabona uOfficer Commanding Harare District. Lokhu kulandele ukuhlaliswa enkambeni yamapholisa okwamahola angaba mabili, intathelizindaba zingatholi usizo kuOfficer Commanding Harare yena ocine ekhulumisana lazo wamukela ugwalo lwezikhalazo. Isikhulumeli senhlanganiso yentathelizindaba ezisakhulayo eye YOJA, uLeopold Munende obesekutshengiseleni lokhu uthi inhloso ibingeyokuthi intathelizindaba zihlonitshwe amalungelo azo okuthi zisebenze zingahlukunyezwa. “Okungiletha lapha yikuthi sesibone amapholisa ekhansili lawe ZRP etshaya intathelizandaba so lapha sizoveza ukukhonona kwethu indlela abasiphatha ngayo njenge ntathelizindaba sisithi thina uMayor uHerbet Gomba kanye lamapholisa abo kufuze bahlale phansi bebone ukuthi singasebenza njani bengasithinti ngoba bona bayabe besenz aumsebenzi wabo kosdwa akutsho kufuze basitshaye ngoba lathi siyabe sisemsebenzini wethu”. Eyinye intathelizindaba ebikhona kulokhu kutshengsiela, uNqobani Ncube ube khokhona ngendlela abaphathwe ngayo eHarare Central Central ngamapholisa. “Njengentathelizindaba lapha eZimbabwe besikhangelele kakhulu ukuthi ukubuya kwe new dispensation umongameli Emmerson Mnangagwa kuzabe kulula ukuthi sisebenze kodwa into esiyibonayo yikuthi akula lutho oluntshintshileyo kulokhu kukhanya ukuthi intathelizindaba ziyahlukunyezwa so yinto esingayikhangeleliyo” UMayor weHarare uMnu. Herbert Gomba uthi izehlakalo zokuhlukunyezwa kwentathelizindaba silihlazo. “Sikhangelele ukuthi kuyonale inyanga sizethula ugwalo olulempumela yophenyo lwethu njengekhansili njalo kuzakuba lolunye olulempumela yophenyo lwamapholisa eZRP phezulu kodaba lwesehlakalo esenzakala emahofisini entathelizindaba, so amagwalo la mabili sikhangelele ukuthi ekupheleni kwayonale inyanga sizalipha ugwalo lwalokho esiyabe sikutholile” Kodwa umnumzana Thabani Mzila isakhamizi seHarare obone intathelizindaba zitshengisela uthi uhulumende kumele afundise amapholisa lapho okuphelela khona amandla awo. “Nxa amapholisa nxa esenza so asedelela kakhulu ngoba awungezake uthathe iteargas uyithele ehofisini yentathelizandaba vele akwenzi ayisiyonto abangayenza, yikudelela okungaphezulu kwamandla ngithemba kukhona okuzenzakala ukuthi amapholisa la ebanjwe sibili ngoba akulunganga” Amapholisa kakhansili yeHarare esebenza ndawonya lawe Zimbabwe Republic Police, ahlasele abomsakazo webulenjini owe263Chat ngeviki edluleyo ngoba bethethe imifanekiso yawo etshaya abaphila ngokuthengisa enzikini yedolobho okwenza bathele intuthu ehitshayo eyeteargas emahofisini la. Lokhu kutshiye inhlanganiso ezimela intathelizindaba zikhonona ngobudlwangudlwangu bamapholisa obenza umsebenzi wabo obenzima. Imizamo yeStudio 7 yokukhulumisana lesikhulumeli samapholisa uMnu Paul Nyathi ngaloludaba, yehlule.